Komisijos direktyva
1988 m. gegužės 16 d.
derinanti su technikos pažanga Tarybos direktyvą 71/127/EEB dėl valstybių narių įstatymų, reglamentuojančių motorinių transporto priemonių galinio vaizdo veidrodžius, suderinimo
(88/321/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. kovo 1 d. Tarybos direktyvą 71/127/EEB dėl valstybių narių įstatymų, reglamentuojančių motorinių transporto priemonių galinio vaizdo veidrodžius, suderinimo [1] su paskutiniais pakeitimais, padarytais Komisijos direktyva 86/562/EEB [2], ypač į jos 9 straipsnį,
kadangi atsižvelgiant į sukauptą patirtį ir į šiuolaikinius pasiekimus dabar galima sugriežtinti tam tikrus Direktyvos 71/127/EEB reikalavimus, siekiant pagerinti kelių eismo saugumą;
kadangi išaiškėjo, kad N2 kategorijos transporto priemonėms, kurių masė yra daugiau kaip 7,5 tonos, ir N3 kategorijos transporto priemonėms, išskyrus puspriekabių vilkikus, šiuo metu taikomos nuostatos yra nepakankamos, atsižvelgiant į šoninį ir galinį išorinį regėjimo lauką iš transporto priemonės; kadangi siekiant ištaisyti šį trūkumą būtina reikalauti įrengti papildomą "sferinio" tipo galinio vaizdo veidrodį;
kadangi taip pat išaiškėjo, kad N2 kategorijos transporto priemonėms, kurių masė yra daugiau kaip 7,5 tonos, šiuo metu taikomos nuostatos yra nepakankamos, atsižvelgiant į regėjimo lauką prieš vairuotoją esančioje zonoje šalia vairuotojo kabinos konstrukcijos; kadangi, siekiant ištaisyti šį trūkumą, būtina reikalauti įrengti "artimojo vaizdo" tipo galinio vaizdo veidrodį;
kadangi šios direktyvos nuostatos atitinka Direktyvų dėl techninių kliūčių panaikinimo transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 71/127/EEB II ir III priedai iš dalies keičiami, atsižvelgiant į šios direktyvos priedą.
2 straipsnis
1. Nuo 1989 m. sausio 1 d. dėl priežasčių, susijusių su galinio vaizdo veidrodžiais, valstybės narės negali:
- atsisakyti suteikti transporto priemonės EEB tipo patvirtinimą, arba išduoti Direktyvos 70/156/EEB [3] 10 straipsnio 1 dalies trečiojoje įtraukoje nurodytą dokumentą, arba suteikti nacionalinį tipo patvirtinimą,
- arba uždrausti pradėti eksploatuoti transporto priemones,
jei šio tipo galinio vaizdo veidrodžiai ar transporto priemonės atitinka šios direktyvos reikalavimus.
2. Nuo 1990 m. spalio 1 d. valstybės narės:
- gali neišduoti Direktyvos 70/156/EEB 10 straipsnio 1 dalies trečiojoje įtraukoje nurodyto dokumento, jei transporto priemonės tipo galinio vaizdo veidrodžiai neatitinka šios direktyvos nuostatų,
- gali atsisakyti suteikti transporto priemonės tipo nacionalinį tipo patvirtinimą, jei jos galinio vaizdo veidrodžiai neatitinka šios direktyvos nuostatų,
- gali uždrausti pradėti eksploatuoti transporto priemones, kurių galinio vaizdo veidrodžiai neatitinka šios direktyvos nuostatų.
3 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip nuo 1989 m. sausio 1 d., įgyvendina šią direktyvą. Apie tai jos nedelsdamos praneša Komisijai.
4 straipsnis
Ši direktyva skirta valstybėms narėms.
Priimta Briuselyje, 1988 m. gegužės 16 d.